Nasionale Kunstefees het nuwe kunshoof | Netwerk24
Die grootste kunstefees in Afrika het 'n nuwe kunshoof.
Rucera Seethal is pas aangestel as die Nasionale Kunstefees in Makhanda (voorheen Grahamstad) se nuwe artistieke direkteur.
Seethal is tans 'n programbestuurder by die organisasie Pro Helvetia Johannesburg, wat Switserse kuns-en-kultuur-programme in Switserland en die Suider-Afrikaanse Ontwikkelingsgemeenskap op die been bring. Sy was ook tussen 2004 en 2011 verbonde aan die kunstydskrif Chimurenga as kunsleier en produksiebestuurder.
Volgens 'n mediaverklaring gaan Seethal in haar nuwe rol 'n sleutelrol in die ontwikkeling van die feesprogram speel en ook 'n hand hê in opvoedkundige kunsprogramme.
"Dit is 'n dinamiese tyd vir die kunste in Suid-Afrika en op die vasteland, en ek is opgewonde om deel te word van die artistieke span in dié uiters belangrike oomblik in die Nasionale Kunstefees se geskiedenis," het Seethal in 'n mediaverklaring gesê.
"Ek sien daarna uit om met die kunskomitee en die raad saam te werk en om met die gemeenskap van Makhanda in wisselwerking te tree sodat ons die fees vir die toekoms kan uitbou."
Brett Bailey, voorsitter van die fees se kunskomitee, is ook opgewonde oor Seethal se koms.
"Ons span sien daarna uit om met 'n artistieke direkteur te werk wat die feesprogram nuwe lewe kan gee."